Teenkanting oor aanstelling van nuwe Opod-hoofDie minister van polisie, Bheki Cele. (Foto: Kopano Tlape/GCIS) Die parlementêre polisiekomitee het die nominasie van Jennifer Dikeledi Ntlatseng goedgekeur as die nuwe hoof van die Onafhanklike Polisieondersoekdirektoraat (Opod). Ntlatseng vervang Robert McBride as hoof van die eenheid. Polisieminister Bheki Cele het gesê dit was ŉ lang en uitgerekte proses om ŉ geskikte kandidaat te vind. Ná drie pogings om ŉ nuwe hoof vir Opod te vind, het hy uiteindelik op Ntlatseng besluit. “Sy is eenparig genomineer as die beste kandidaat en die paneel het besluit om haar naam by die parlement in te dien vir oorweging.” Lede van die parlement was gedurende die sitting onseker of daar weens moontlike wetlike probleme met die proses voortgegaan moet word, maar die komitee het ingestem dat die aanstelling solank kan voortgaan. Kragtens die wet moet ‘n nuwe Opod-hoof binne 12 maande aangestel word, maar die pos is reeds sedert Februarie verlede jaar vakant. Andrew Whitfield, die DA se skaduminister van polisie, het gesê sy party veroordeel die besluit deur die komitee om Cele se nominasie te ondersteun. “Die DA ondersteun nie die aanstelling nie en glo die parlement is weer afgeskuif as niks meer nie buiten ŉ rubberstempel van die ANC. Whitfield het bygevoeg daar is tans ŉ saak in die hof wat betref die hernuwingsproses van die voormalige Opod-hoof en die minister het self vroeër vanjaar die sperdatum misgeloop om ŉ nuwe hoof aan te stel. “Ons herhaaldelike besware teen die gebrekkige nominasieproses is heeltemal geïgnoreer deur die komitee. Ons is van mening dat die nominasie van me. Ntlatseng as Opod-hoof teenstrydig is met artikel 6(5) van die Opod-wet wat bepaal die vakante pos moet binne 12 maande gevul word. Die hele proses is gebrekkig en in geheimhouding gevul en die keurpaneel is gelaai met ANC-politici. Dit laat ŉ wolk van verdenking en twyfel hang oor die nominasie- en aanstellingsproses.” Pieter Groenewald, leier van die VF Plus, het intussen ook gesê hy stem nie saam met die aanstelling van Ntlatseng nie, weens onder meer “ŉ nie-deursigtige en gebrekkige keuringsproses”. Groenewald het gesê dit is duidelik dat die parlementêre portefeuljekomitee wat ŉ aanbeveling oor die aanstelling moes doen, Ntlatseng nie behoorlik geëvalueer het nie. Ses kandidate vir die pos se aansoeke is afgekeur op grond van die feit dat hulle geen ondersoekende ondervinding het van polisieverwante sake nie. Tog is Ntlatseng aangestel sonder enige ondervinding in dié verband. “Die VF Plus beskou die totale aanstellingsproses as gebrekkig. Die party het voorgestel die portefeuljekomitee moet sy eie kriteria oor kandidate kan opstel en moet ook in staat wees om onderhoude te voer met potensiële kandidate om ŉ ingeligte besluit te neem. Dit is daarom duidelik dat die aanstelling deur gestoomroller is met die ANC se meerderheid in die portefeuljekomitee omdat die minister nagelaat het om binne die voorgeskrewe tydsraamwerk iemand in die pos aan te stel.” Die VF Plus het in die portefeuljekomitee gevra dat die minister ŉ omvattende verslag aan die komitee voorlê met redes vir sy versuim om die spertyd vir die aanstelling te eerbiedig. Die komitee het die voorstel aanvaar. Daar is tans ook hangende hofsake oor die proses vir die aanstelling van die uitvoerende direkteur van Opod en die komitee het ook besluit dat die bestaande wet wat die uitvoerende direkteur aanstel, gewysig moet word om beter toesig van die portefeuljekomitee te verseker.